Ди бзэр псэужмэ…
ЛIэщIыгъуэ дапщэ
къэдгъэщIами,
Сэлам къытпежьэм
дэ етхынщ.
Ди бзэр псэужмэ,
апщIондэхукIэ
Си гугъуи ящIу
зэхэфхынщ…
КIыщокъуэ Алим
Къэбэрдей литературэм зи къалэмыр жану хуэзыгъэлэжьа, зи гъащIэр Хэкумрэ лъэпкъымрэ етауэ псэуа цIыхубэ усакIуэ КIыщокъуэ Алим и дэтхэнэ усэ сатырри къэкIуэнум хуэгъэпсащ, абы и IэдакъэщIэкIхэм сыт щыгъуи фIым дыкъыхураджэ, даущий. Ди нобэм мыхьэнэшхуэ щиIэщ КIыщокъуэм и усыгъэр, прозэр щIэблэм яджыным, ахэр лъэпкъым и тхыдэм дыхэзыгъэгъуазэ, бзэм и IэфIыр зыхыдэзыгъащIэ защIэщи.
Илъэс къэс КIыщокъуэ Алим и фэеплъым деж (Налшык къалэм и щIыпIэ администрацэм и унэм и гупэм) цIыхухэр тIэу щызэхуос: усакIуэр ягу къагъэкIыж ар къыщалъхуа, дунейм щехыжа махуэхэм. Дыгъуаси а щIыпIэм пэкIу щрагъэкIуэкIащ: КIыщокъуэр къызэрытхэмытыжрэ илъэс 13 мэхъу мы гъэм. Къэбэрдей-Балъкъэрым и щэнхабзэ, жылагъуэ лэжьакIуэхэм, егъэджакIуэхэм, цIыху къызэрыгуэкIхэм удз гъэгъахэр усакIуэм и фэеплъым тралъхьащ, дунейр щIыIэми, зэбгрымыкIыжу зэманкIэ зэхэтыжащ, зи усэ сатыр купщIафIэхэмкIэ ноби ди гъусэ цIыхум теухуауэ абыхэм зэжраIэн я мащIэтэкъым.
КъБР-м щэнхабзэмкIэ и министрым и къалэнхэр зыгъэзащIэ Фырэ Руслан жиIащ 2014 гъэр КIыщокъуэ Алим и илъэсу зэрагъэувар, абы теухуа Iуэху куэд республикэм и районхэмрэ къалэхэмрэ зэрыщрагъэкIуэкIынур.
БАГЪЭТЫР Луизэ.
Сурэтхэр Мамий Руслан трихащ.
